想搵呢個詞嘅第啲意思，請睇「拿破崙 (搞清楚)」。
拿破崙（粵拼：naa4 po3 leon4；法文：Napoléon Bonaparte，原名Napoleone di Buonaparte，1769年8月15號—1821年5月5號），係法蘭西第一共和國第一執政（1799年—1804年）、法蘭西第一帝國同百日王朝嘅皇帝（稱為拿破崙一世naa4 po3 leon4 jat1 sai3，1804年—1814年、1815年）、軍事家、政治人，曾經佔領過西歐同中歐嘅大部份地方。
拿破崙1769年喺科西嘉島嘅阿雅丘城出世。科西嘉島啱啱賣咗畀法國後，法王承認拿破崙嘅老竇係法國貴族。響老竇嘅安排下，拿破崙 9 歲時到法國布裏埃納軍校接受教育。1784年以優異成績畢業後，被選送到巴黎軍官學校。
拿破崙 16 歲時老爸去世，佢中途輟學並被授予炮兵少尉頭銜。喺隨部隊駐防各地期間，佢閱讀咗好多啟蒙思想家嘅著作，其中盧梭嘅思想對佢嘅影響非常大。1789年法國大革命爆發後，拿破崙返到科西嘉，當時科西嘉係三種勢力嘅競逐場，革命派、保皇派同獨立派，拿破崙加入支持革命嘅雅各賓派，喺一個志願軍團得到中校嘅地位，後來因為同科西嘉獨立英雄保利起衝突，拿破崙全家被迫喺1793年6月逃到法國。
喺1793年12月，24歲嘅拿破崙帶兵攻下咗保王黨嘅堡壘土倫。1794年熱月政變中拿破崙由於同羅伯斯比爾兄弟關係緊密而受到調查，後嚟因拒絕到意大利軍團嘅步兵部隊服役而被免去准將軍銜。1795年佢受巴黎督政官巴拉斯之托成功平定保王黨武裝叛亂，一夜之間榮升為陸軍中將兼巴黎衛戍司令，喺軍界同政界中嶄露頭角。
呢版上次改係2017年12月31號 (禮拜日) 07:17 嘅事。